# Euroopa Liidu C 115/11.

| | ISSN 1977-0898 |
| --- | --- |
| Euroopa Liidu
  Teataja | C 115 |
| | |
| Eestikeelne väljaanne | Teave ja teatised | 60. Aastakäik11. aprill 2017 |

ISSN 1977-0898

Euroopa Liidu

Teataja

C 115

Eestikeelne väljaanne

Teave ja teatised

60. Aastakäik11. aprill 2017

---

| Teatis nr | Sisukord | Lehekülg |
| --- | --- | --- |
| | IV   Teave |
| | TEAVE EUROOPA LIIDU INSTITUTSIOONIDELT, ORGANITELT JA ASUTUSTELT |
| | Nõukogu |
| 2017/C 115/01 | Aastaaruanne väike- ja kergrelvade ning nende laskemoona ebaseadusliku hankimise ja salakaubaveo vastase võitluse ELi strateegia rakendamise kohta – meetmed 2015. aastal | 1 |

Teatis nr

Sisukord

Lehekülg

IV   Teave

TEAVE EUROOPA LIIDU INSTITUTSIOONIDELT, ORGANITELT JA ASUTUSTELT

Nõukogu

2017/C 115/01

Aastaaruanne väike- ja kergrelvade ning nende laskemoona ebaseadusliku hankimise ja salakaubaveo vastase võitluse ELi strateegia rakendamise kohta – meetmed 2015. aastal

1

---

| ET | |
| --- | --- |

ET

---

IV Teave

TEAVE EUROOPA LIIDU INSTITUTSIOONIDELT, ORGANITELT JA ASUTUSTELT

Nõukogu

| 11.4.2017 | ET | Euroopa Liidu Teataja | C 115/1 |
| --- | --- | --- | --- |

11.4.2017

ET

Euroopa Liidu Teataja

C 115/1

---

AASTAARUANNE VÄIKE- JA KERGRELVADE NING NENDE LASKEMOONA EBASEADUSLIKU HANKIMISE JA SALAKAUBAVEO VASTASE VÕITLUSE ELI STRATEEGIA RAKENDAMISE KOHTA – MEETMED 2015. AASTAL

(2017/C 115/01)

SISUKORD

| Sissejuhatus | 3 |
| --- | --- |

| Rahvusvahelised meetmed | 3 |
| --- | --- |

| Meede 1. ELi osalemine väike- ja kergrelvade ebaseadusliku kaubanduse kõigi aspektide ennetamist, tõkestamist ja likvideerimist käsitleva ÜRO tegevuskava riikide ekspertide teisel kohtumisel | 3 |
| --- | --- |

| Meede 2. iARMS – sellise andmebaasi loomise ja haldamise toetamine, millega saab kindlaks teha ja jälgida kaotsi läinud, varastatud, salakaubana veetud ja ebaseaduslikult müüdud tulirelvi (iARMS) | 3 |
| --- | --- |

| Meede 3. iTrace – ebaseaduslikest väike- ja kergrelvadest ning muudest ebaseaduslikest tavarelvadest ja laskemoonast teavitamise ülemaailmne mehhanism, et vähendada nendega ebaseaduslikult kauplemise riski | 4 |
| --- | --- |

| Meede 4. ELi tegevus relvakaubanduslepingu rakendamise toetamiseks Euroopa julgeolekustrateegia raames | 5 |
| --- | --- |

| Meede 5. Tõhusa relvaekspordi kontrolli edendamine ühise seisukoha 2008/944/ÜVJP põhimõtete ja kriteeriumide kolmandates riikides edendamise abil | 6 |
| --- | --- |

| Meede 6. Riikidevahelise ebaseadusliku relvakaubanduse vastane tegevus rahvusvahelise organiseeritud kuritegevuse vastu võitlemise ÜRO konventsiooni (UNTOC) ja selle tulirelvade protokolli rakendamise kaudu | 6 |
| --- | --- |

| Piirkondlikud meetmed | 7 |
| --- | --- |

| Meede 7. SEESACi (väike- ja kergrelvade kontrolli Kagu-Euroopa ja Ida-Euroopa piirkondlik keskus) desarmeerimise ja relvastuskontrolli alased meetmed Kagu-Euroopas | 7 |
| --- | --- |

| Meede 8. Lõhkemoona ja sõjajäänuste hävitamise projekt Bosnias ja Hertsegoviinas (EXPLODE) | 9 |
| --- | --- |

| Meede 9. Tegevus, millega vähendatakse Euroopa Julgeoleku- ja Koostööorganisatsiooniga (OSCE) kaetud piirkonnas väike- ja kergrelvade ebaseadusliku kaubanduse ja liigse hankimise ohtu | 10 |
| --- | --- |

| Meede 10. Füüsilise julgeoleku ja varude haldamisega seotud tegevus, et vähendada Saheli piirkonnas väike- ja kergrelvade ning nende laskemoona ebaseadusliku kaubanduse ohtu | 11 |
| --- | --- |

| Meede 11. RECSA tegevus, millega toetatakse tulirelvade ja laskemoona ebaseadusliku hankimise ja kaubanduse vastast võitlust Aafrikas | 11 |
| --- | --- |

| Meede 12. Liibüa ametivõimude toetamine tavarelvade ja laskemoona varude turvamisel | 11 |
| --- | --- |

| Meede 13. ELi toetus ECOWASi piirkondliku rahu, julgeoleku ja stabiilsuse saavutamise volitustele – relvade kogumise katseprogrammid | 12 |
| --- | --- |

| Meede 14. ELi toetus Kesk-Ameerika väike- ja kergrelvade kontrolliprogrammile (CASAC) | 12 |
| --- | --- |

| Meede 15. Julgeolekustrateegiate rakendamise toetamine Kesk-Ameerikas väike- ja kergrelvade ning relvavägivallaga seotud kuritegude vastu võitlemisel ja nende ärahoidmisel | 13 |
| --- | --- |

| Meetmed kokkulepete/struktureeritud dialoogide raames | 13 |
| --- | --- |

| Meede 16. Väike- ja kergrelvad kolmandate riikide ja piirkondlike organisatsioonidega peetavate poliitiliste dialoogide raames ning väike- ja kergrelvi käsitlevad klauslid | 13 |
| --- | --- |

| Meetmed Euroopa Liidus | 14 |
| --- | --- |

| Meede 17. Euroopa Komisjoni algatused ebaseadusliku tulirelvakaubanduse vastu | 14 |
| --- | --- |

| LISA | 16 |
| --- | --- |

Sissejuhatus

Käesolevas eduaruandes väike- ja kergrelvade ning nende laskemoona ebaseadusliku hankimise ja salakaubaveo vastase võitluse ELi strateegia rakendamise kohta käsitletakse ELi meetmeid, mis on võetud 2015. aastal strateegias sisalduva tegevuskava rakendamise toetamiseks. Aruande koostas Euroopa välisteenistuse desarmeerimise, relvade leviku tõkestamise ja relvaekspordi kontrolli osakond koostöös muude Euroopa välisteenistuse ja Euroopa Komisjoni asjaomaste talitustega.

Aruandlusperioodil jätkas EL paljude erinevate väike- ja kergrelvade ning nende laskemoona ebaseadusliku kaubanduse ja liigse hankimise tõkestamise alaste projektide elluviimist. Samuti jätkas EL väike- ja kergrelvade ning nende laskemoonaga seotud arvukate küsimuste tõstatamist kõikidel mitmepoolsetel foorumitel ja poliitilises dialoogis kolmandate riikidega selliste asjaomaste rahvusvaheliste vahendite kontekstis nagu väike- ja kergrelvade ebaseadusliku kaubanduse kõigi aspektide ennetamist, tõkestamist ja likvideerimist käsitlev ÜRO tegevuskava (ÜRO tegevuskava), riikidel ebaseaduslike väike- ja kergrelvade õigeaegset ja usaldusväärset tuvastamist ja päritolu kindlakstegemist võimaldav rahvusvaheline vahend (ITI) ning rahvusvahelise organiseeritud kuritegevuse vastu võitlemise Ühinenud Rahvaste Organisatsiooni konventsiooni täiendav tulirelvade, nende osade ja laskemoona ebaseaduslikku valmistamist ja nendega ebaseaduslikku kauplemist tõkestav ÜRO protokoll (ÜRO tulirelvade protokoll). Ebaseadusliku relvakaubanduse ärahoidmine on samuti üks 24. detsembril 2014 jõustunud ning ÜRO tegevuskava täiendava ja tugevdava relvakaubanduslepingu (ATT) põhieesmärkidest.

Käesolevas aruandes järgitakse ELi väike- ja kergrelvade strateegia tegevuskava struktuuri. Tegevuskavast üle võetud tekst on esitatud kaldkirjas ja raamistatuna.

ELi VÄIKE- JA KERGRELVADE STRATEEGIAS SISALDUVA TEGEVUSKAVA RAKENDAMINE

Tegevuskava

| 1) | Tõhus mitmepoolsus ülemaailmsete, piirkondlike ja siseriiklike mehhanismide loomiseks, et tõkestada väike- ja kergrelvade ning nende laskemoona müüki ja destabiliseerivat levikut |
| --- | --- |

1)

Tõhus mitmepoolsus ülemaailmsete, piirkondlike ja siseriiklike mehhanismide loomiseks, et tõkestada väike- ja kergrelvade ning nende laskemoona müüki ja destabiliseerivat levikut

Rahvusvaheline

Edendada väike- ja kergrelvade salakaubanduse kõigi aspektide ennetamist, tõkestamist ja likvideerimist käsitleva ÜRO tegevuskava rakendamist.

Meede 1. ELi osalemine väike- ja kergrelvade ebaseadusliku kaubanduse kõigi aspektide ennetamist, tõkestamist ja likvideerimist käsitleva ÜRO tegevuskava riikide ekspertide teisel kohtumisel (ÜRO tegevuskava MGE2, 1.–5. juuni 2015 New Yorgis)

EL osales aktiivselt ÜRO tegevuskava riikide ekspertide teisel kohtumisel. Oma avalduses toonitas EL mõju, mis on uutel arengusuundadel väike- ja kergrelvade tehnoloogia ja projekteerimise vallas seoses relvade märgistamise tõhustamise, arvestuse pidamise ja päritolu kindlakstegemisega, ja väljendas oma valmisolekut toetada projekte, et konkreetselt uurida uue tehnoloogia kasutamise võimalusi väike- ja kergrelvade turvamiseks. Peale selle tervitas EL rahvusvahelise kogukonna suurenenud jõupingutusi jälgida tõhusamalt relvaembargode rakendamist ning parandada veelgi oma diagnoosimise suutlikkust väike- ja kergrelvade ebaseadusliku kaubanduse ja kõrvalesuunamise vastase võitluse valdkonnas. Sellega seoses tervitas EL 22. mail 2015 vastu võetud ÜRO Julgeolekunõukogu resolutsiooni 2220 (2015) väike- ja kergrelvade kohta. Lisaks tervitas EL asjaolu, et on suurenenud teabevahetus ja uurimisalane koostöö õiguskaitseasutuste vahel seoses ebaseaduslike tulirelvade rahvusvahelise liikumisega ning jõupingutused ebaseaduslike väike- ja kergrelvade ning laskemoona jälgimiseks konfliktidest mõjutatud piirkondades, mainides andmebaase iARMS ja iTrace (vt allpool).

Tegevuskava: toetada väike- ja kergrelvade ning laskemoona päritolu kindlakstegemist ja märgistamist käsitleva õiguslikult siduva rahvusvahelise vahendi vastuvõtmist.

Meede 2. iARMS – sellise andmebaasi loomise ja haldamise toetamine, millega saab kindlaks teha ja jälgida kaotsi läinud, varastatud, salakaubana veetud ja ebaseaduslikult müüdud tulirelvi (iARMS)

EL jätkas ELi stabiilsuse ja rahu edendamise rahastamisvahendi pikaajalise komponendi alusel finantsabi andmist Interpolile, et töötada välja ja võtta kasutusele andmebaas, millega saab kindlaks teha ja jälgida kaotsi läinud, varastatud, salakaubana veetud ja ebaseaduslikult müüdud tulirelvi (iARMS) Interpoli I-24/7 süsteemi kaudu, et hõlbustada piirkondlikku ja piirkondadevahelist teabevahetust ning õiguskaitseasutustevahelist uurimisalast koostööd. Alates 2014. aasta detsembrist on käimas projekti kolmas etapp, mis lõpeb kava kohaselt 2016. aasta detsembris ja mille eesmärk on ühendada esimese kahe etapi saavutused, edendada iARMSi kasutamist kogu maailmas ning kasutada sünergiat seotud süsteemidega ELis ja mujal. 2015. aasta augusti seisuga on 144 Interpoli liikmesriiki loonud õiguskaitsetöötajatele kontosid ja kokku on registreeritud 1 619 kasutajakontot. Andmebaasi on tehtud 765 537 kannet kaotsi läinud, varastatud, salakaubana veetud või ebaseaduslikult müüdud tulirelva kohta. Õiguskaitseametnikud on süsteemi iARMS kaudu teinud 6 697 otsingut ja esitanud 4 296 taotlust päritolu kindlakstegemiseks. Nende otsingute tulemusena on saadud 50 kokkulangevust, millest viis on kinnitatud ja 45 on 2015. aasta sügise seisuga uurimisjärgus. Päritolu kindlakstegemise taotlustest saadi vastus 872 taotlusele. Interpol on kasutanud süsteemi iARMS andmeid selleks, et analüüsida teadaolevaid salakaubaveo marsruute Panamasse ja Panamast.

Andmebaasi tõhusus sõltub selle sisu täpsusest ja regulaarsest kasutamisest oskustega kasutajate poolt. Selleks et parandada sisu kvaliteeti ja andmebaasi süstemaatilist kasutamist, on projekt raames korraldatud iARMSi kasutajate koolitus eesmärgiga võimaldada kasutajatel teha andmebaasis spetsiaalseid toiminguid, mis on seotud kande loomise, muutmise, otsingu sooritamise, aruandluse ja päritolu kindlakstegemise taotluse haldamisega, ning projekti alusel on kasutatavad mitmesugused kasutajatoe funktsioonid. Korraldatud on seitse koolitussessiooni, millest viis olid piirkondlikud koolitused (Kamerunis Lääne-Aafrika jaoks, El Salvadoris Ladina-Ameerika jaoks, Zimbabwes Lõuna-Aafrika jaoks ja kaks Lyonis Euroopa jaoks) ja kaks olid riiklikud seminarid (Portugal ja Prantsusmaa).

Tegevuskava: tugevdada ja toetada karistusmehhanismi ja karistuste järelevalvet.

Meede 3. iTrace – ebaseaduslikest väike- ja kergrelvadest ning muudest ebaseaduslikest tavarelvadest ja laskemoonast teavitamise ülemaailmne mehhanism, et vähendada nendega ebaseaduslikult kauplemise riski (nõukogu otsus 2013/698/ÜVJP (1) ja nõukogu otsus 2015/1908/ÜVJP (2))

Alates 2013. aastast toetab EL mehhanismi iTrace, mis on väike- ja kergrelvadest ja muudest ebaseaduslikest tavarelvadest ja laskemoonast teavitamise ülemaailmne mehhanism ning mida rakendab ettevõte Conflict Armament Research (CAR). Selle süsteemi eesmärk on kindlaks teha ja jälgida ebaseaduslikke väike- ja kergrelvi ning laskemoona konfliktidest mõjutatud piirkondades kohapeal tehtavate uuringute abil, kus kohalike õiguskaitseasutuste kindlakstegemise võime on tihti puudulik. CAR teeb tihedat koostööd valitsustega, ÜRO sanktsioonide järelevalvega tegelevate töörühmadega ja rahutagamisoperatsioonidega ning pakub neile tehnilist abi. Mehhanismi iTrace kaudu antav teave salakaubaveo ja kõrvalesuunamise suundumuste kohta aitab suurendada relvastuskontrollimeetmete tõhusust, näiteks parandada ekspordikontrolli ja varude haldamist. Selle algatuse eesmärk on tuvastada kõrvalesuunamine ja see peatada. Peale selle püütakse mehhanismiga iTrace aidata teostada järelevalvet relvakaubanduslepingu rakendamise üle, anda ulatuslikku teavet relvakaubanduslepingu rakendamist käsitlevate aruannete jaoks ja tugevdada riikide valitsuste võimet näha ette relvaekspordi loa andmise mõju.

2015. aastal tegi CAR iTrace’iga seotud kohapealseid uurimisi Kesk-Aafrika Vabariigis, Tšaadis, Kongo Demokraatlikus Vabariigis, Colombias, Côte d’Ivoire’is, Egiptuses, Iraagis, Jamaical, Liibanonis, Liibüas, Malis, Myanmaris, Nepalis, Nigeris, Somaalias, Somaalimaal, Lõuna-Sudaanis, Sudaanis, Süürias, Araabia Ühendemiraatides ja Ugandas. Kokku on CARi uurimisrühmad dokumenteerinud enam kui 130 000 ühikut (relvad, laskemoon, pakendid, sõidukid ning nendega seotud materjalid). CAR kontrollib seda teavet pidevalt ja sisestab selle süsteemi iTrace.

Peale selle tutvustas CAR ka 2015. aastal mehhanismi iTrace erinevatel rahvusvahelistel üritustel maailma eri piirkondades, muu hulgas:

| — | SEESACi relvaekspordi lubade andmise alasel konverentsil Tiranas Albaanias; |
| --- | --- |

—

SEESACi relvaekspordi lubade andmise alasel konverentsil Tiranas Albaanias;

| — | UNSOMile Somaalias; |
| --- | --- |

—

UNSOMile Somaalias;

| — | UNMASile Bamakos Malis; |
| --- | --- |

—

UNMASile Bamakos Malis;

| — | isetehtud lõhkeseadmete vastasele ühisasutusele (JIEDDA) ja riigikaitselise luure agentuurile (DIA) Washingtonis; |
| --- | --- |

—

isetehtud lõhkeseadmete vastasele ühisasutusele (JIEDDA) ja riigikaitselise luure agentuurile (DIA) Washingtonis;

| — | keskusele Stimson Center for Global Security Washingtonis; |
| --- | --- |

—

keskusele Stimson Center for Global Security Washingtonis;

| — | ELi sõjalisele nõuandemissioonile Kesk-Aafrika Vabariigis (EUMAM RCA) Banguis; |
| --- | --- |

—

ELi sõjalisele nõuandemissioonile Kesk-Aafrika Vabariigis (EUMAM RCA) Banguis;

| — | ELi delegatsioonile Beirutis; |
| --- | --- |

—

ELi delegatsioonile Beirutis;

| — | ja kahel ettekandel ÜRO tegevuskava riikide ekspertide teisel kohtumisel. |
| --- | --- |

—

ja kahel ettekandel ÜRO tegevuskava riikide ekspertide teisel kohtumisel.

Lisaks on CAR tugevdanud teabe jagamist ÜRO sanktsioonide järelevalvega tegelevate töörühmadega, andes kuuele rühmale otsest abi. Need rühmad on käsitlenud projekti iTrace kaudu saadud tulemusi neljas hiljutises Julgeolekunõukogule esitatud aruandes: Al-Qaida ja seotud isikud ja üksused (S/2014/815), Kongo Demokraatliku Vabariigi ekspertide rühm (S/2015/19), Sudaani ekspertide paneel (S/2015/31) ja Côte d’Ivoire’i ekspertide rühm (S/2015/252).

Peale selle on rahvusvaheline uudistemeedia laialdaselt kajastanud CARi väljaannete seeriat „Dispatches from the Field“. Nende hulka kuuluvad kaks aruandeperioodil välja antud väljaannet: „Islamic State weapons in Kobane“, milles kirjeldatakse üksikasjalikult relvi, mis on ära võetud Islamiriigi vägedelt ja mida CARi uurimisrühm dokumenteeris 48 kohas Kobanes ja selle ümbruses, ning „Weapons and Ammunition Airdropped to SPLA-iO Forces in South Sudan“, milles esitatakse tõendid selle kohta, et Sudaan varustas Lõuna-Sudaani mässulisi rühmitusi relvadega.

EL kinnitas, et toetab projekti iTrace teist etappi uue nõukogu otsusega (2015/1908/ÜVJP), mis võeti vastu 22. oktoobril 2015.

Tegevuskava: toetada ekspordikontrolli tugevdamist ning relvaekspordi toimimisjuhendi kriteeriumide edendamist.

Relvade ekspordi, impordi, transiidi ja ümberlaadimise kontroll on väga tähtis, et hoida ära väike- ja kergrelvade ümbersuunamine ja kuritegude toimepanekuks või terrorismi eesmärgil kasutamine; ÜRO tegevusprogrammis on see selgelt välja öeldud. Seetõttu toetab EL riike nende taotluse korral, et tugevdada riikide relvatarnete kontrollisüsteeme. Projekti raames viiakse läbi tegevusi üle kogu maailma ja nende hulka kuuluvad abi andmine õigusaktide koostamiseks, koolitus ja parimate tavade vahetamine ekspordikontrolli valdkonna töötajatele. Rakendusüksuseks on Saksamaa majandus- ja ekspordikontrolli föderaalne amet (BAFA), keda abistavad teiste ELi liikmesriikide ekspordikontrolli ametnikud. Teavitustegevuses kasutatakse relvaekspordi kontrolli rahvusvahelise õigusnormina relvakaubanduslepingut. Vastuvõtvad riigid ELi naabruses võivad samuti taotleda abi, et tutvuda nõukogu ühise seisukohaga 2008/944/ÜVJP (3) kehtestatud sõjaliste kaupade ELi ekspordikontrolli süsteemiga.

Meede 4. ELi tegevus relvakaubanduslepingu rakendamise toetamiseks Euroopa julgeolekustrateegia raames (nõukogu otsus 2013/768/ÜVJP (4))

Selleks et aidata kaasa relvakaubanduslepingu rakendamisele ja ülemaailmsele kohaldamisele, võttis ELi nõukogu 2013. aastal vastu ambitsioonika toetusprogrammi ELi mitte kuuluvate riikide jaoks. Selle programmiga abistatakse taotluse korral mitut ELi mitte kuuluvat riiki nende relvatarnete süsteemide tugevdamisel kooskõlas relvakaubanduslepingu nõuetega. Projekti rakendab Saksamaa majandus- ja ekspordikontrolli föderaalne amet (BAFA).

2015. aastal toimusid relvakaubanduslepinguga soetud abistamiskülastused Jamaicale (jaanuar), Peruusse (mai), Senegali (veebruar), Burkina Fasosse (juuli), Ghanasse (juuli), Filipiinidele (jaanuar) ja Gruusiasse (september). Kõigisse nendesse riikidesse tehti esmaste vajaduste hindamise külastus, et teha kindlaks konkreetse koostöö prioriteetsed valdkonnad. ELi toetusrühmad kohtusid relvakaubanduslepingu rakendamises osalevate peamiste riiklike sidusrühmadega ja mõne riigi puhul on tuvastatud prioriteetsed valdkonnad juba esitatud ja neid käsitletakse abistamise tegevuskavas, mis suunab koostööd ELiga pikema aja jooksul.

Peale abistamiskülastuste korraldati relvakaubanduslepingu rakendamise toetamiseks läbiviidavate ELi tegevuste hulgas neli piirkondlikku seminari:

| — | 5.-6. mail 2015 Dakaris ECOWASi liikmetele ja viiele naaberriigile (Mauritaania, Kamerun, Tšaad, Gabon ja Ekvatoriaal-Guinea); |
| --- | --- |

—

5.-6. mail 2015 Dakaris ECOWASi liikmetele ja viiele naaberriigile (Mauritaania, Kamerun, Tšaad, Gabon ja Ekvatoriaal-Guinea);

| — | 10.-11. mail 2015 Manilas ÜRO rahu ja desarmeerimise Aasia ja Vaikse ookeani piirkondliku keskuse (UNRCPD) liikmesriikidele (välja arvatud Tadžikistan, Türkmenistan, Kasahstan ja Usbekistan); |
| --- | --- |

—

10.-11. mail 2015 Manilas ÜRO rahu ja desarmeerimise Aasia ja Vaikse ookeani piirkondliku keskuse (UNRCPD) liikmesriikidele (välja arvatud Tadžikistan, Türkmenistan, Kasahstan ja Usbekistan);

| — | 23.-24. septembril 2015 Pretorias Aafrika riikidele (välja arvatud Mauritaania, Kamerun, Tšaad, Gabon ja Ekvatoriaal-Guinea); |
| --- | --- |

—

23.-24. septembril 2015 Pretorias Aafrika riikidele (välja arvatud Mauritaania, Kamerun, Tšaad, Gabon ja Ekvatoriaal-Guinea);

| — | 15.-16. oktoobril 2015 toimus Togos asjaomaste riikide tegevuste raames seminar Séminaire de Sensibilisation des Parlementaires sur le Traité sur le Commerce des Armes (seminar parlamendiliikmete teadlikkuse parandamiseks relvakaubanduslepingust). |
| --- | --- |

—

15.-16. oktoobril 2015 toimus Togos asjaomaste riikide tegevuste raames seminar Séminaire de Sensibilisation des Parlementaires sur le Traité sur le Commerce des Armes (seminar parlamendiliikmete teadlikkuse parandamiseks relvakaubanduslepingust).

Väike- ja kergrelvade lisamine relvakaubanduslepingu reguleerimisalasse oli ülioluline samm ning väike- ja kergrelvade seadusliku rahvusvahelise üleandmise rangem kontroll, näiteks karmim lõppkasutajate kontroll ja kinnitused ning kõrvaletoimetamise vältimise meetmed, võivad veelgi vähendada väike- ja kergrelvade ebaseaduslikule turule ümbersuunamise ohtu. Seega täiendab ja tugevdab relvakaubandusleping teisi asjaomaseid ÜRO vahendeid, nagu ÜRO tegevuskava ning ÜRO tulirelvade protokoll.

Meede 5. Tõhusa relvaekspordi kontrolli edendamine ühise seisukoha 2008/944/ÜVJP põhimõtete ja kriteeriumide kolmandates riikides edendamise abil (nõukogu otsus 2012/711/ÜVJP (5) ja nõukogu otsus 2015/2309/ÜVJP (6))

2014. aasta detsembris viidi lõpule nõukogu otsuse 2012/711/ÜVJP (relvaekspordikontrolli ning ühise seisukoha 2008/944/ÜVJP põhimõtete ja kriteeriumide edendamiseks ELi naabruses asuvates riikides läbiviidava liidu tegevuse toetamise kohta) rakendamine. Saksamaa majandus- ja ekspordikontrolli föderaalne amet (BAFA) viis läbi relvaekspordi kontrolliga seotud teavitamisalaseid tegevusi. See toimus ühismeetme 2009/2012/ÜVJP järelmeetmena. 10. detsembril 2015 võeti vastu uus nõukogu otsus (2015/2309/ÜVJP) tulemusliku relvaekspordi kontrolli kohta ning nõukogu tegi selle tehnilise rakendamise ülesandeks BAFA-le.

Selle otsuse eesmärk on edendada tulemuslikku relvaekspordi kontrolli ELi mitte kuuluvates riikides kooskõlas mitte ainult ühises seisukohas 2008/944/ÜVJP, vaid ka relvakaubanduslepingus kehtestatud põhimõtetega ning toetada nende riikide jõupingutusi siseriiklikul ja piirkondlikul tasandil, et teha tavarelvade kaubandus vastutustundlikumaks ja läbipaistvamaks. Nende meetmete kasusaajad riigid on muu hulgas Kagu-Euroopa riigid (Albaania, Bosnia ja Hertsegoviina, Horvaatia, endine Jugoslaavia Makedoonia vabariik, Montenegro ja Serbia), Euroopa naabruspoliitikaga hõlmatud Põhja-Aafrika Vahemere piirkonna riigid (Alžeeria, Egiptus, Liibüa, Maroko ja Tuneesia) ning Euroopa naabruspoliitikaga hõlmatud Ida-Euroopa ja Kaukaasia riigid (Armeenia, Aserbaidžaan, Valgevene, Gruusia, Moldova Vabariik ja Ukraina).

Tegevuskava: edendada tulirelvade ebaseadusliku tootmise ja kaubanduse vastu suunatud protokolli ratifitseerimist

Meede 6. Riikidevahelise ebaseadusliku relvakaubanduse vastane tegevus rahvusvahelise organiseeritud kuritegevuse vastu võitlemise ÜRO konventsiooni (UNTOC) ja selle tulirelvade protokolli rakendamise kaudu

Seda programmi toetati stabiilsuse ja rahu edendamise rahastamisvahendi pikaajalise komponendi kaudu, mis on kavandatud ülemaailmsete ja piirkonnaüleste ohtudega tegelemiseks ning mida varem nimetati stabiliseerimisvahendiks. Seda rakendas ÜRO uimastite ja kuritegevuse vastu võitlemise büroo (UNODC) alates 2011. aasta märtsist kuni 2015. aasta juulini eesmärgiga hoida ära tulirelvade piiriülene ebaseaduslik kaubandus ja selle vastu võidelda, edendades tulirelvade protokolli ratifitseerimist ja rakendamist. Programmi sihtrühmaks oli kaheksa Lääne-Aafrika riiki ja seitse Lõuna-Ameerika ja Kariibi piirkonna riiki ning selle kaudu osutati üksikjuhtumispõhist õigusloomealast toetust projektis osalevatele riikidele, et aidata neil muuta või võtta vastu siseriiklikke õigusakte tulirelvade protokolli sätete rakendamiseks.

Projektiga anti õigusloomealast toetust viiele Lääne-Aafrika riigile (Benin, Burkina Faso, Mauritaania, Senegal ja Togo) ja viiele Lõuna-Ameerika riigile (Argentina, Boliivia, Ecuador, Paraguay ja Uruguay) siseriiklike õigusaktide läbivaatamisel ja koostamisel ning mõnes riigis (Benin, Mauritaania, Togo ja Senegal) koostamise protsessi lõpuleviimisel ja eelnõu pädevatele asutustele esitamisel õigusakti järgnevaks vastuvõtmiseks. Argentinas keskendus õigusloomealane abi ebaseadusliku kaubandusega seotud õigusrikkumise lisamisele uue karistusseadustiku eelnõusse.

Suutlikkuse suurendamise valdkonnas koolitati Lääne-Aafrika riikide (Ghana, Burkina Faso, Senegal, Benin ja Togo) ja Lõuna-Ameerika riikide (Argentina, Boliivia, Brasiilia, Tšiili, Ecuadori ja Paraguay) õiguskaitseametnikke tulirelvade ebaseadusliku kaubanduse uurimise ja selle eest süüdistuse esitamise vallas. Koolituse tulemusel täiendati asjaomase taustaga kriminaalõiguse valdkonna õigustöötajate põhioskusi, mis on vajalikud, et uurida tulirelvade ebaseaduslikku kaubandust ja teisi tulirelvadega seonduvaid kuritegusid.

Lisaks on projekti pidevalt püütud kaasata riiklikke ja piirkondlikke kodanikuühiskonna organisatsioone ning parlamentide liikmeid, et suurendada teadlikkust väike- ja kergrelvade küsimustes ning edendada kodanikuühiskonna osalust tulirelvade strateegiate rakendamises ja järelevalves. Kodanikuühiskonna organisatsioonidega tehtavat koostööd jätkati seeläbi, et neid kaasati seadusandliku abi tegevustesse ja korraldati spetsiaalseid koolituskursusi, mis olid suunatud valitsusvälistele organisatsioonidele. UNODC kogus ja analüüsis jätkuvalt teavet konfiskeeritud tulirelvade, nende osade, lisaseadiste ja laskemoona kohta, et teha tulirelvade ebaseaduslikku kaubandust käsitlev uuring, mida alustati 2013. aasta lõpus. Uuringu eesmärk on suurendada teadmisi tulirelvade ebaseadusliku kaubanduse probleemi kohta, avastada võimalikke tulirelvade ebaseadusliku kaubanduse marsruute, teha kindlaks uusi või tekkivaid tulirelvade ebaseadusliku kaubanduse suundumusi ning tuvastada tulirelvade ebaseadusliku kaubanduse seoseid teiste probleemidega ja riikidevahelist iseloomu. Selle tulemusena koostatud uuring „Study on the transnational nature of and routes and modus operandi used in trafficking in firearms“ („Tulirelvade ebaseadusliku kaubanduse piiriülene olemuse ja selles kasutatavate marsruutide ja meetodite uuring“) avaldati 2015. aasta lõpus (7).

1)   
  Tõhus mitmepoolsus ülemaailmsete, piirkondlike ja siseriiklike mehhanismide loomiseks, et tõkestada väike- ja kergrelvade ning nende laskemoona müüki ja destabiliseerivat levikut

Tegevuskava: piirkondlik

Konkreetne ELi projektitoetus kolmandatele riikidele ja piirkondlikele organisatsioonidele

a)   Lääne-Balkani riigid

Meede 7. SEESACi (väike- ja kergrelvade kontrolli Kagu-Euroopa ja Ida-Euroopa piirkondlik keskus) desarmeerimise ja relvastuskontrolli alased meetmed Kagu-Euroopas (nõukogu otsus 2013/730/ÜVJP (8))

SEESAC (väike- ja kergrelvade kontrolli Kagu-Euroopa ja Ida-Euroopa piirkondlik keskus) teeb tööd selleks, et tugevdada riiklike ja piirkondlike sidusrühmade suutlikkust kontrollida ja vähendada väike- ja kergrelvade levikut ja väärkasutust ning seeläbi aidata suurendada stabiilsust, julgeolekut ja arengut Kagu- ja Ida-Euroopas. SEESAC tegutseb talle ÜRO Arenguprogrammi (UNDP) ja piirkondliku koostöönõukogu (RCC) poolt antud mandaadi alusel.

Nõukogu otsus 2013/730/ÜVJP oli pärast nõukogu otsuseid 2002/842/ÜVJP (9) ja 2010/179/ÜVJP (10) juba kolmas otsus SEESACi väike- ja kergrelvade kontrolli alaste meetmete toetamiseks. Praegu kehtivas nõukogu otsuses käsitletavaid tegevusi viib SEESAC läbi Albaanias, Bosnias ja Hertsegoviinas, endises Jugoslaavia Makedoonia vabariigis, Kosovos, (11) Moldova Vabariigis, Montenegros ja Serbia Vabariigis.

Füüsiline julgeolek ja varude haldamine

2015. aastal viis SEESAC edukalt lõpule 19 turvaukse paigaldamise (mis algas 2014. aastal) Bosnia ja Hertsegoviina kaitseministeeriumi neljas ladustamiskohas. Pärast hindamismissiooni ja külastust Moldova Vabariiki lepiti kaitseministeeriumiga kokku alustada kahe Chişinăus ja Bulboacas asuva laskemoona/väike- ja kergrelvade ladustamiskoha ajakohastamist. Endises Jugoslaavia Makedoonia vabariigis jätkub Ormanis ja Erebinos asuva kahe ladustamiskoha julgeolekutingimuste parandamise projekt. 2015. aasta märtsis korraldati endises Jugoslaavia Makedoonia vabariigis edukalt viiepäevane füüsilise julgeoleku ja varude haldamise kursus: see ei olnud oluline mitte üksnes varude julgeoleku eest vastutavate töötajate füüsilise julgeoleku ja varude haldamise alaste teadmiste parandamiseks, vaid ka projekti alusel ladustamiskoha julgeolekut tagava taristu ajakohastamiseks tehtud investeeringu kindlustamiseks. Peale selle alustas SEESAC füüsilise julgeoleku ja varude haldamise piirkondliku koolituse planeerimist eesmärgiga parandada väike- ja kergrelvade ning laskemoona varude haldamisega tegelevate töötajate suutlikkust.

Üleliigsete väike- ja kergrelvade ning nende laskemoona hävitamine

2015. aasta esimeses pooles sai SEESAC Albaania kaitseministeeriumilt lõpliku kinnituse selle kohta, et projekti kaudu hävitatakse 5 400 relva. Peale selle hävitati 9. juulil rahvusvahelise relvade hävitamise päeva tähistamiseks Montenegros ja Kosovos kahel erineval hävitamisüritusel SEESACi abiga 2 656 ühikut väike- ja kergrelvi ning 2 048 osa ja komponenti. Selle komponendi raames läbiviidavad tegevused on poliitilise ebastabiilsuse ja/või personali vahetumise tõttu Moldova Vabariigis, Serbias ja endise Jugoslaavia Makedoonia vabariigis siiski aeglustunud.

Väike- ja kergrelvade märgistamise ja päritolu kindlakstegemise parandamine

Märgistamise ja päritolu kindlakstegemise suutlikkust suurendati kogu piirkonnas. Albaanias anti kogu riigis kuuele politseidirektoraadile ja 27 politseijaoskonnale 56 arvutit, 56 UPSi, 28 printerit ja üheksa skännerit ning 72 kasutajat said koolituse relvade elektroonilise registri tarkvara kohta. SEESACi poolt 49 Albaania politseijaoskonda tehtud kontrollkäigud näitasid, et uus elektrooniline register toimib ning see on märkimisväärselt parandanud politsei poolt relvade üle arvestuse pidamist. Peale selle said 166 politseiametnikku kogu Kosovot hõlmanud kaheksal seminaril koolituse standardse töökorra kohta seoses väike- ja kergrelvade päritolu kindlakstegemisega.

Endises Jugoslaavia Makedoonia vabariigis toetati siseministeeriumi ekspertide delegatsiooni, et nad näeksid Austria siseministeeriumis tulirelvade elektroonilise registri kasutamist praktikas ning et käsitleda nende tehnilisi ja õiguslikke probleeme. Bosniasse ja Hertsegoviinasse tarniti täielik komplekt soovitud seadmeid ja need on praeguseks kasutusele võetud.

Väike- ja kergrelvade küsimuses tehtava piirkondliku koostöö tugevdamise soodustamine

Serbias viidi edukalt lõpule seadmete paigaldamine riikliku kohtuekspertiisi keskuse ballistikalaboratooriumi ning Belgradis korraldati Kagu-Euroopa tulirelvade ekspertide (SEEFEN) kolmas kohtumine, kus kohtusid politseiasutuste, tolliasutuste ja prokuratuuride tulirelvade valdkonnaga tegelevad kõrgemad ametnikud. SEEFENi toodi esile ka ÜRO peasekretäri iga kahe aasta järel koostatavas väike- ja kergrelvade aruandes kui head tava õiguskaitse- ja uurimisalases koostöös, milles keskendutakse teabevahetusele. SEESAC tugevdas ka strateegilist partnerlust Europoli ja Interpoliga. Lisaks sellele toimus esimene SEEFENi ja ELi vaheline ühismeetme päev, mis on oluline algus tihedamale koostööle Kagu-Euroopa piirkonna, Europoli ja ELi liikmesriikide vahel.

Nõukogu otsusega anti SEESACile ka volitused aidata kaasa tulirelvade piirkondliku võrgustiku loomisele. Sellest tulenevalt toimus Montenegros Budvas väike- ja kergrelvade komisjonide 4. piirkondlik kohtumine. Mais käivitas SEESAC Kagu-Euroopa relvade alast õigust käsitleva kogumiku koostamise, mille eesmärk on toetada relvastuskontrolli ja -eksporti käsitlevate õigusaktide ühtlustamist Kagu-Euroopas. See on internetis originaalkeeltes ja inglise keeles üldsusele kättesaadav. Peale selle toetati projektiga järgmiseid tegevusi: 1) kaks vahetuskülastust Bosnia ja Hertsegoviina ning Albaania kaitseministeeriumite kolleegide vahel ning Albaania ja Kosovo politseiasutuste kolleegide vahel; 2) Bosnia ja Hertsegoviina, Serbia ja Montenegro riiklike väike- ja kergrelvade komisjonide ametnike ja Moldova erinevate vastavate ministeeriumite esindajate vaheline ekspertide vahetus. Moldova Vabariigis toimunud kohtumised olid Moldova ametnike jaoks võimalus saada uusi teadmisi ja oskusteavet relvastuskontrolli spetsiifiliste aspektide ning samuti oma väike- ja kergrelvade komisjoni loomise kohta. Peale selle on alustatud Kagu-Euroopa väike- ja kergrelvade kontrolli riikliku poliitika dokumentide soolise analüüsi tegemist.

Kagu-Euroopas tsiviilelanike valduses olevate ebaseaduslike väike- ja kergrelvade kogumise ja registreerimise edendamine

2015. aasta jooksul toetas SEESAC pidevalt väike- ja kergrelvade kogumise ja teadlikkuse suurendamise kampaaniate rakendamist Lääne-Balkani riikides. 2015. aastal jätkas SEESAC eksperditoe ja tehnilise toetuse pakkumist Montenegrole ja Serbiale seoses nende riiklike relvi käsitlevate õigusaktidega ning kogumise ja teadlikkuse suurendamise kampaaniatega. Alates kampaania algusest on Montenegro tsiviilisikud tagastanud 1 004 tulirelva, 153 miini ja lõhkeseadet, 577 relva osa ja 14 963 erineva kaliibriga padrunit. Kampaania lõpuks koguti Serbias kokku 7 545 ebaseaduslikuna liikvel olnud väike- ja kergrelva ja lõhkeseadet. Peale selle anti Serbias 200 politseitöötajale koolitust seoses uue relvade ja laskemoona seaduse rakendamisega ning 13 Kagu-Euroopa suurte meediakanalite ajakirjanikku said koolituse väike- ja kergrelvade ning laskemoona identifitseerimise kohta.

SEESAC järgib oma väike- ja kergrelvade kontrolli alases tegevuses sootundlikku lähenemisviisi. Balkani riikides suurendavad eraisikute käes olevad tulirelvad märkimisväärselt koduvägivalda, olles eriti naiste vastu suunatud surmava vägivalla vahendiks, kuid tehes samuti võimalikuks ilma relvata toime pandava koduvägivalla. SEESAC on aktiivselt edendanud naiste võrdsete võimaluste tagamist õiguskaitseasutustes ja konkreetselt koduvägivallaga tegelemiseks üksnes naissoost töötajatest koosnevate politseiüksuste loomist. Kodus hoitavatest relvadest tulenevast ohust teadlikkuse suurendamisel ja vastutustundliku relvade valdamise edendamisel („PSSM at Home“) on SEESAC kogenud, et naistele suunatud soopõhine kampaania oli soovitud tulemuste saavutamisel palju edukam. Selleks et edendada soopõhist lähenemisviisi ja veenda relvastuskontrolli valdkonnas töötavaid sidusrühmi, rõhutab SEESAC, et tähtsad on uuringute tegemine ja andmed selle kohta, kuidas relvavägivallal on sooline mõju, ja et relvavägivallale reageerimisel tuleb edu saavutamiseks arvestada soolist aspekti.

Meede 8. Lõhkemoona ja sõjajäänuste hävitamise projekt Bosnias ja Hertsegoviinas (EXPLODE)

Ka 2015. aastal jätkati järelmeetmete projekti elluviimist, mida teostatakse stabiilsuse ja rahu edendamise rahastamisvahendi kriisidele reageerimise komponendi kaudu ning mille eesmärk on parandada nende isikute ja kohalike kogukondade julgeolekut, ohutust ja arenguperspektiive, kellele võiksid mõju avaldada Bosnia ja Hertsegoviina laskemoonaladudes toimuvad juhuslikud plahvatused. Bosnia ja Hertsegoviina sõjaväelaskemoona varud ületasid hinnanguliselt 24 000 tonni, millest üle 17 000 tonni on keemiliselt ebastabiilsed ja võivad suure tõenäosusega kontrollimatult plahvatada, mis oleks võinud põhjustada inimohvreid ja mõjutada negatiivselt ka piirkonda. Bosnia ja Hertsegoviina kaitseministeeriumil ei ole piisavat suutlikkust ega piisavaid finantsressursse, et tagada ladudes asjakohaste standardite kasutamine, ning seetõttu sõltub ta ELi ja rahvusvahelisest abist, et kahjutustada ja hävitada lõhkemata lõhkeseadmed ja sõjategevusest mahajäänud lõhkekehad ning tagada varude suurem turvalisus.

Tänu selle projekti raames võetud meetmetele saavutati laskemoonavarude vähendamisel ulatuslikke edusamme. Suur arv raketisüsteeme tehti kahjutuks, kasutades selleks ajavahemikul oktoobrist detsembrini 2015 kaitsetööstuse valdkonnas tegutseva ettevõtte Pretis võimalusi ja teenuseid. Projekti EXPLODE ja Pretis’i ühise töö tulemusel tehti turvalisel ja keskkonnale ohutul viisil kahjutuks 4 641 raketisüsteemi osa. Oma rakendusperioodi lõpuks on EXPLODE teinud märkimisväärseid edusamme ohtlike laskemoonavarude kahjutuks tegemisel. Valge fosfori, keerukamate raketisüsteemide ja tankitõrjemiinide kahjutuks tegemine on plaanitud 2016. aasta augusti lõpuks. Projekti ja selle suutlikkuse suurendamisega seotud tegevuse raames on 2015. aasta jooksul jõutud rohkem kui 100 osalejani, pakkudes projekti partneritele sihtotstarbelist oskusteavet varude haldamise valdkonnas ja viies nende tavad kooskõlla rahvusvaheliste laskemoonaalaste tehniliste juhistega. Taristute uuendamise raames rakendati 68 rajatises ohutusmeetmed. Rajatisi uuendati ning need viidi vastavusse rahvusvaheliste ohutusstandarditega. Lisaks parandati sõjaväe laskemoona kahjutuks tegemise rajatises TROM (Doboj linnas) tööohutuse, kavandamata plahvatuste ohu ja üldise ohutusega seotud aspekte. Projekt EXPLODE viidi ellu tihedas koostöös SEESACi tegevusega.

b)   OSCE piirkond

Meede 9. Tegevused, millega vähendatakse Euroopa Julgeoleku- ja Koostööorganisatsiooniga (OSCE) kaetud piirkonnas väike- ja kergrelvade ebaseadusliku kaubanduse ja liigse hankimise ohtu (nõukogu otsus 2012/662/ÜVJP (12))

Tegevusi, millega vähendatakse Euroopa Julgeoleku- ja Koostööorganisatsiooniga (OSCE) kaetud piirkonnas väike- ja kergrelvade ebaseadusliku kaubanduse ja liigse hankimise ohtu, jätkati ka aruandlusperioodil.

Varude haldamine

Seoses Kõrgõzstanis tavarelvastuse ja tavarelvade laskemoona varude säilitamise kohtade julgeoleku kavandatud suurendamisega viis OSCE pärast seda, kui asjakohased riiklikud institutsioonid olid võtnud vastu reguleeriva raamistiku meetmete rakendamiseks, lõpule pakkumismenetluse, et valida välja ettevõtted ühe Koi-Tashis asuva varude säilitamise koha ehitamiseks ja selle julgeoleku suurendamiseks (algus 2015. aasta augustis) ning kolme olemasoleva säilitamiskoha ümberehituseks (algus 2015. aasta septembris).

Liigsete väike- ja kergrelvade varude hävitamine

Kõrgõzstanis ja Valgevenes on alustatud liigsete väike- ja kergrelvade varude hävitamist, et takistada nende suunamist ebaseaduslikule turule. Kõrgõzstanis kiitis valitsus 2015. aasta augustis pärast aasta kestnud läbivaatamisi ja konsultatsioone heaks liigsete relvavarude kahjutuks tegemist käsitleva dekreedi. Seda protsessi toetas OSCE, korraldades viis ümarlauaarutelu kõigi riigi asjaomaste asutustega, kelle valduses on väike- ja kergrelvi, ning pakkudes dekreedi koostamiseks oma ekspertide abi. Dekreedi rakendamine sõltus kahe suunise koostamisest ja vastuvõtmisest (septembrist oktoobrini 2015) valitsuse poolt, millele järgnes Kõrgõzstani liigsete relvavarude tegelik hävitamine (november 2015).

Valgevenes, kus kaitseministeeriumiga peetud konsultatsioonide tulemusel tuvastati ligi 12 000 liigset väike- ja kergrelva, pakub OSCE UNDP Valgevene büroo kaudu seadmeid liigsete väike- ja kergrelvade varude kahjutuks tegemiseks. Pärast mitut kohtumist jõudsid OSCE ja kaitseministeerium kokkuleppele vajaliku varustuse osas ning otsustati, et OSCE annab Valgevene kaitseministeeriumi käsutusse kolm suruõhuga plasmalõikurit, kolm keevituslauda, kuus kahveltõstukit, kolm põrandale kinnitatavat pressi, kolm nurklihvijat, kuus ketassaagi ning ohutusseadmeid (kaitseprillid, kuulmiskaitsevahendid/müra summutavad kõrvaklapid, keevitusmaskid jne). Seadmete hanke korraldab UNDP Valgevene büroo. Väike- ja kergrelvaladude füüsilise julgeoleku parandamise alast projektitegevust viidi läbi kahes suures varumiskohas, mis asuvad Gomelis ja Kolasavas. Gomelis viidi peaaegu lõpule tööd, mida tehti tulekahjualarmi ja julgeolekusüsteemide paigaldamiseks, ning Kolasavas remonditi üks väike- ja kergrelvaladu. Ühe Kolasavas asuva väike- ja kergrelvalao kapitaalremondiks korraldati rahvusvaheline hankemenetlus.

Märgistamine, arvestuse pidamine ja päritolu kindlakstegemine

Selleks et parandada relvavarude haldamist, nende üle arvestuse pidamist ja nende päritolu kindlakstegemist, viidi väike- ja kergrelvade inventari haldamise tarkvara kasutuselevõtu valdkonnas lõpule uue tarkvaraversiooni väljatöötamine, toetudes Bosnia ja Hertsegoviina, Valgevene, Moldova Vabariigi ja Tadžikistani ekspertide poolsele rakenduse analüüsile ja tagasisidele. Tarkvararakendus tõlgiti ka rumeenia ja tadžiki keelde. OSCE korraldas samuti Bosnia ja Hertsegoviina sõjaväelastele koolituse uuendatud arvestuse pidamise rakenduse kasutamiseks. Rakendust esitleti samuti Gruusia ja Ukraina kaitseministeeriumitele. Lisaks tarniti Moldova Vabariigi kaitseministeeriumile 30 arvutit ja 30 printerit ning 13.–17. juulil ja 19.-23. oktoobril koolitati Moldova sõjaväelasi arvestuse pidamise rakenduse kasutamise alal. Gruusia kaitseministeeriumi IT-osakond esitas 25. septembril 2015 pärast esialgset katsetamist küsimused tarkvararakenduse funktsioonide kohta ning soovis saada selle kasutamiseks koolitust, mis viidi läbi 2015. aasta oktoobris. Lisaks korraldati 2015. aasta novembris koolitusi Tadžikistani kaitseministeeriumi ametnikele ja samal kuul toimus Kõrgõzstanis „koolitajate koolitamise“ sündmus.

c)   Aafrika

Meede 10. Füüsilise julgeoleku ja varude haldamisega seotud tegevus, et vähendada Saheli piirkonnas väike- ja kergrelvade ning nende laskemoona ebaseadusliku kaubanduse ohtu (nõukogu otsus 2014/912/ÜVJP) (13)

Euroopa Liidu Nõukogu võttis vastu otsuse 2014/912/ÜVJP, millega nähakse ette 36 kuud kestev projekt, mida kaasrahastab ÜRO desarmeerimisbüroo (UNODA) ning mida rakendab ÜRO rahu ja desarmeerimise Aafrika piirkondlik keskus (UNREC). Selle projekti eesmärk on toetada julgeolekut ja stabiilsust Saheli piirkonnas, aidates Burkina Fasol, Tšaadil, Malil, Mauritaanial, Nigeril ja Nigeerial hoida ära riigile kuuluvate väike- ja kergrelvade ja nende laskemoona kõrvalesuunamist ja ebaseaduslikku kaubandust, parandades väike- ja kergrelvade ja nende laskemoona füüsilist julgeolekut ja varude haldamist. Eelkõige on selle eesmärk sihtriikide tegevuse toetamine, et vastavalt rahvusvaheliste parimate tavade standarditele luua ajakohastatud õigusaktid, haldusmenetlused ja praktiline standardne töökord, mis on tõhustatud füüsilise julgeoleku ja varude haldamise aluseks, ning sellega toetatakse otseselt varude haldamise ja julgeolekualaseid tegevusi, sealhulgas relva- ja laskemoonaladude taastamise, liigsete, vananenud või ebaseaduslike väike- ja kergrelvade hävitamise ning uute tehnoloogiate katsetamise kaudu. Nimetatud tegevustega alustati 2016. aastal.

Meede 11. RECSA tegevus, millega toetatakse tulirelvade ja laskemoona ebaseadusliku hankimise ja kaubanduse vastast võitlust Aafrikas

EL rakendas stabiilsuse ja rahu edendamise rahastamisvahendi pikaajalise komponendi rahastamise toel ning Nairobis asuva Ida-Aafrika järvede ja Aafrika Sarve piirkonnas väike- ja kergrelvade leviku tõkestamise piirkondliku keskuse (RECSA) kaudu jätkuvalt projekti, millega toetatakse tulirelvade ja laskemoona ebaseadusliku hankimise ja kaubanduse vastast võitlust Aafrikas. Kõnealuse projektiga toetati ELi ja Aafrika ühisstrateegia rahu- ja julgeolekukomponendi rakendamist. Pärast 2013. aasta juunis lõppenud projekti esimest etappi, mille käigus toetati muu hulgas mitme Ida-Aafrika riigi institutsioonilisi struktuure ja seadusandlikku suutlikkust, käivitus sama aasta juulis projekti teine etapp, mille eesmärk on tõhustada Aafrika riikide suutlikkust tulemuslikult rakendada ja koordineerida oma jõupingutusi ebaseaduslike väike- ja kergrelvade leviku tõkestamise ja ebaseadusliku kaubanduse vastase võitluse valdkonnas. Projekt on jätkunud, kombineerides institutsioonilise suutlikkuse suurendamise meetmeid mitme väike- ja kergrelvade tõhusa haldamise tegevusega (relvade märgistamine, arvestuse pidamine, varude haldamine ja hävitamine) ning teabe kogumisega. Projektiga nähakse ette ka mitmesuguseid teadlikkuse suurendamise tegevusi, näiteks seminare ja töötubasid, mis annavad teavet Nairobi protokolli kõigi aspektide ning teiste asjakohaste rahvusvaheliste standardite ja piirkondlike ja allpiirkondlike õigusaktide kohta. RECSA pakkus samuti teadlikkuse suurendamise visiitide osana projekti sihtriikidele nõuandeid väike- ja kergrelvade leviku tõkestamise poliitika ja õigusraamistiku kohta ning riiklike väike- ja kergrelvade institutsioonide, nagu näiteks riiklike väike- ja kergrelvade komisjonide ja riiklike koordinatsioonikeskuste loomise ja töömeetodite kohta. RECSA toetas samuti Kongo Vabariiki ja Malawit väike- ja kergrelvi käsitlevate riiklike tegevuskavade väljatöötamisel. Lisaks varustas RECSA Ghanat, Malit, Somaaliat ja Sudaani märgistamismasinatega ning samuti pakkus Côte d’Ivoire’ile, Ghanale, Rwandale, Seišellidele ja Togole relvade märgistamise tehnika ja asjaomase tarkvaraga seotud koolitust.

Meede 12. Liibüa ametivõimude toetamine tavarelvade ja laskemoona varude turvamisel (nõukogu otsus 2013/320/ÜVJP (14))

Nõukogu otsustas 24. juunil 2013 eraldada kuni 5 miljoni euro ulatuses ELi toetust Liibüa võimudele, et aidata neil täita oma tavarelvade ja laskemoona hiiglaslike varude julgeoleku tagamise ülesannet. EL pakkus seda toetust selleks, et aidata Liibüa vastutavatel asutustel peatada tavarelvade ja laskemoona edasine kontrollimatu levik, mis toidab jätkuvalt ebakindlust Liibüas, selle naaberriikides ja laiemas piirkonnas. Projekti kavandamisel teadvustati keerulist poliitilist olukorda ja sellest tulenevaid probleeme Liibüas ning vajadust tagada riiklik isevastutus ja kohalike partnerite mõjuvõimu suurendamine. Projekti kavandatav kestus oli viis aastat. Kuid kahjuks, võttes arvesse alates 2014. aasta juulist järsult halvenenud Liibüa julgeolekuolukorda, tunnistati otsus 2013/320/ÜVJP 2015. aasta septembris nõukogu otsusega (ÜVJP) 2015/1521 (15) kehtetuks.

Meede 13. ELi toetus ECOWASi piirkondliku rahu, julgeoleku ja stabiilsuse saavutamise volitustele – relvade kogumise katseprogrammid

Võttes arvesse, et Liibüa konfliktist lähtuva väike- ja kergrelvade leviku ning Nigeeria julgeolekuolukorra tõttu on Lääne-Aafrika prioriteetne piirkond, ning samuti tunnistades pakilist vajadust viia Mano jõe ja Saheli piirkonnas läbi üldine demobiliseerimine, desarmeerimine ja taasintegreerimine, et aidata Lääne-Aafrika Riikide Majandusühendusel (ECOWAS) rakendada ECOWASi väike- ja kergrelvi, nende laskemoona ja muid seotud materjale käsitlevat konventsiooni, käivitati 2014. aasta kolmandas kvartalis uus projekt, mida rahastatakse Euroopa Arengufondist (EAF). Projekti eesmärk on väike- ja kergrelvade kokku kogumine ning arenguprojektide edendamine, andes ECOWASi kuue liikmesriigi valitud piirkondades katseprojektide elluviimiseks valitud kogukondades inimestele otsustusõiguse. Kõnealuse projekti kestus on kolm aastat, see kestab 2017. aastani, EL rahastab seda 5,56 miljoni euroga ning see viiakse ellu programmi „ELi toetus ECOWASi piirkondliku rahu, julgeoleku ja stabiilsuse saavutamise volitustele“ raames ja seda rakendab ÜRO arenguprogramm (UNDP). Projekti käigus rakendatakse relvade kogumise katseprogramme („Desarmeerimine ja kogukonna areng“ või „Relvad arengu nimel“), mida tehakse kahes klastris, mis hõlmavad kuut riiki – Nigeri põhjaosa, Mali, Mano jõe liit (Côte d’Ivoire’i lääneosa, Guinea metsaalad, Libeeria idaosa, Sierra Leone kirdeosa), ning mis täiendavad teisi algatusi, mida juba rakendatakse Saheli julgeolekut ja arengut käsitleva Euroopa Liidu strateegia raames. Projekti tegevused hõlmavad kogukondade teadlikkuse suurendamist ohtudest, mis seonduvad väikerelvade ebaseadusliku leviku ja relvavägivallaga, julgeolekuinstitutsioonide ja kogukondade suutlikkuse suurendamist, et tõhustada turvalisust ning eelkõige innustada relvade vabatahtlikku üleandmist/kogumist, mille vastutasuks viiakse ellu kogukonnapõhiseid arenguprojekte.

d)   Kesk-Ameerika

Meede 14. ELi toetus Kesk-Ameerika väike- ja kergrelvade kontrolliprogrammile (CASAC)

EL rakendas jätkuvalt projekti, millega toetatakse Kesk-Ameerika väike- ja kergrelvade kontrolliprogrammi (CASAC). Varem UNDP raames rakendatud projekti teine toetusetapp algas 2012. aasta septembris stabiilsuse ja rahu edendamise rahastamisvahendi pikaajalise komponendi kaudu Kesk-Ameerika Integratsioonisüsteemi (SICA) julgeolekukomisjoni hoole all ning seda rakendavaks partneriks sai Instituto de Enseñanza para el Desarrollo Sostenibile. Projekti ülesehitus tugines üldiselt heaks kiidetud järeldustele Kesk-Ameerika vägivalla peamiste põhjuste kohta, milleks on ebaseaduslik uimastikaubandus, noorte vägivald ja jõugud ning ebaseaduslike tulirelvade ulatuslik levik. Kuigi mõlema CASACi projekti eesmärgiks on eelkõige käsitleda väike- ja kergrelvade ebaseaduslikku kaubandust, võetakse projektis samuti arvesse sellega seonduvat organiseeritud kuritegevust, näiteks narkootikumide, inimeste ja sõidukite smugeldamist, ning neid teemasid käsitletakse suuremas osas projekti raames läbiviidavast koolitus- ja teadustegevusest. Üldiselt on CASAC II roll kõige märgatavam väike- ja kergrelvade kontrolli õiguskaitse aspektides, eeldusel, et piirkonnas levivate relvade konfiskeerimise tulemusel ei vähene mitte üksnes ohvritele põhjustatud kannatused, valu ja trauma, vaid see annab ka võimaliku tõuke majanduskasvule. CASACi algatusse antud ELi projekti panuse eesmärk on luua alus piirkondlikule struktuurile ja pikaajalisele strateegiale, et võidelda nii riiklikul kui ka piirkondlikul tasandil relvade ebaseadusliku kaubanduse vastu Kesk-Ameerikas. Projekt viiakse ellu Kesk-Ameerikas ja naaberriikides ning eriliselt keskendutakse kaheksale SICA liikmesriigile (Belize, Costa Rica, El Salvador, Guatemala, Honduras, Nicaragua, Panama ja Dominikaani Vabariik).

Aasta enne projekti lõpptähtaega on CASAC II ületanud oma plaanitud eesmärgid seoses järgmisega: i) väike- ja kergrelvade hankimise, omamise ja smugeldamise vastane täiustatud piirkondlik operatiivkoostöö; ii) riiklike üksuste relvakontrolli ja kriminaaluurimisega seotud väike- ja kergerelvade arvepidamise süsteemide ja kontrolli võimeid tugevdati, et parandada piirkondlikul tasandil teabevahetust ning väike- ja kergrelvade liikumise jälgimist koolituse, tehnoloogia ja uue varustuse kaudu; iii) väike- ja kergrelvadega seotud rahvusvaheliste, piirkondlike ja siseriiklike õigusaktide parem koordineerimine, standardimine ja rakendamine. Need eesmärgid saavutati tänu mitmele tegevusele, mis olid suunatud kõigile SICA liikmesriikidele:

| — | Kesk-Ameerika julgeolekustrateegia (ESCA) raames korraldatud siseriiklikud kursused väike- ja kergrelvadega ebaseadusliku kauplemise struktuuride, organisatsioonide ja võrgustike lõhkumise kohta; tulirelvade ja nende osade tuvastamise kohta pagasis ja kaubakonteinerites; iArmsi päritolu kindlakstegemise vahendi, DNA ja sõrmejälgede võtmise kohta. |
| --- | --- |

—

Kesk-Ameerika julgeolekustrateegia (ESCA) raames korraldatud siseriiklikud kursused väike- ja kergrelvadega ebaseadusliku kauplemise struktuuride, organisatsioonide ja võrgustike lõhkumise kohta; tulirelvade ja nende osade tuvastamise kohta pagasis ja kaubakonteinerites; iArmsi päritolu kindlakstegemise vahendi, DNA ja sõrmejälgede võtmise kohta.

| — | Riiklikud uuringud relvakaubanduse kohta ning väike- ja kergrelvade kaubandusele suunatud piirkondlikud operatsioonid (ORCA – Operativos Regionales para Control de Armas). Kolmanda ORCA operatsiooni tulemusel vahistati 6 014 inimest ning konfiskeeriti 13 003 relva, 101 383 ühikut laskemoona ja 155 ühikut lõhkeainet. |
| --- | --- |

—

Riiklikud uuringud relvakaubanduse kohta ning väike- ja kergrelvade kaubandusele suunatud piirkondlikud operatsioonid (ORCA – Operativos Regionales para Control de Armas). Kolmanda ORCA operatsiooni tulemusel vahistati 6 014 inimest ning konfiskeeriti 13 003 relva, 101 383 ühikut laskemoona ja 155 ühikut lõhkeainet.

| — | Tulirelvi käsitlevate näidisseaduste koostamine ning tugi kaheksale Interpoli CNMi (riiklikud bürood) operatsioonidele. |
| --- | --- |

—

Tulirelvi käsitlevate näidisseaduste koostamine ning tugi kaheksale Interpoli CNMi (riiklikud bürood) operatsioonidele.

Meede 15. Julgeolekustrateegiate rakendamise toetamine Kesk-Ameerikas väike- ja kergrelvade ning relvavägivallaga seotud kuritegude vastu võitlemisel ja nende ärahoidmisel

Euroopa Liit toetas ajavahemikul 2012. aastast kuni 2015. aasta juunini rahaliselt ka projekti „Julgeolekustrateegiate rakendamise toetamine Kesk-Ameerikas väike- ja kergrelvade ning relvavägivallaga seotud kuritegude vastu võitlemisel ja nende ärahoidmisel“. Projekt oli mõeldud kuuele Kesk-Ameerika riigile (Costa Rica, El Salvador, Guatemala, Honduras, Nicaragua ja Panama), et panustada Kesk-Ameerika julgeolekustrateegia (ESCA) selle osa rakendamisse, mis keskendub väike- ja kergrelvade kasutamisega seotud kuritegevuse ja relvavägivalla vastasele võitlusele ja nende ärahoidmisele. Täpsemalt on projekti eesmärgid: i) toetada tegevuskava väljatöötamist CASSi rakendamiseks riiklikul tasandil; ii) tugevdada riiklikke komisjone väike- ja kergrelvade kontrollimiseks ning relvavägivalla ärahoidmiseks (CNM – Comisión Nacional Multidisciplinar); iii) edendada arutelu ja kogemuste vahetust ebaseadusliku relvakaubanduse vastu võitlemisega seotud piiriküsimuste üle; iv) luua järelevalvemehhanism, mis võimaldaks kodanikuühiskonnal jälgida riikide võetud kohustusi. Projekti rakendavaks partneriks nimetati Instituto de Enseñanza para el Desarollo Sostenible (IEPADES) ning selle peamised kasusaajad on Kesk-Ameerika riikide valitsused, Kesk-Ameerika Integratsioonisüsteem (SICA) ja Kesk-Ameerika riikide kodanikuühiskond, mis on koondunud Kesk-Ameerika rahu kindlustamise ja inimeste julgeoleku võrgustikku (REDCEPAZ). Projekti toetas stabiilsuse ja rahu edendamise rahastamisvahend.

Tegevuskava

| 1) | Tõhus mitmepoolsus ülemaailmsete, piirkondlike ja siseriiklike mehhanismide loomiseks, et tõkestada väike- ja kergrelvade ning nende laskemoona müüki ja destabiliseerivat levikut



  Kokkulepete/struktureeritud dialoogide raames |
| --- | --- |

1)

Tõhus mitmepoolsus ülemaailmsete, piirkondlike ja siseriiklike mehhanismide loomiseks, et tõkestada väike- ja kergrelvade ning nende laskemoona müüki ja destabiliseerivat levikut

Meede 16. Väike- ja kergrelvad kolmandate riikide ja piirkondlike organisatsioonidega peetavate poliitiliste dialoogide raames ning väike- ja kergrelvi käsitlevad klauslid

Väike- ja kergrelvade küsimus oli mitme korrapäraselt ELi poolt kolmandate riikidega peetava poliitilise dialoogi päevakavas ning seda käsitleti piirkondlike organisatsioonidega tehtava koostöö raames. Aruandlusperioodil korraldas Euroopa välisteenistuse massihävitusrelvade leviku vastase võitluse ja desarmeerimise erisaadik Jacek Bylica kohtumisi massihävitusrelvade leviku vastase võitluse ja desarmeerimise teemalise poliitilise dialoogi pidamiseks Brasiilia, Egiptuse, Araabia Riikide Liiga, Jaapani, USA, Iisraeli ja Korea Vabariigiga. Ta korraldas samuti mitu muud kahepoolset konsultatsiooni erinevate osapooltega, sealhulgas näiteks 2015. aastal New Yorgis peetud tuumarelva leviku tõkestamise lepingu läbivaatamiskonverentsi raames.

Kooskõlas 2008. aasta detsembris vastu võetud nõukogu järeldustega väike- ja kergrelvi käsitleva elemendi lisamise kohta ELi ja kolmandate riikide vahelistesse lepingutesse peeti täiendavaid läbirääkimisi Kuuba, Jaapani ja Malaisiaga väike- ja kergrelvi käsitlevate elementide lisamise kohta asjakohastesse lepingutesse ning detsembris alustati läbirääkimisi Armeeniaga. Muu hulgas annavad läbirääkimised tõhusa panuse teadlikkuse suurendamisse ELi väike- ja kergrelvade poliitika kohta, annavad võimaluse suurendada vastastikust mõistmist asjakohaste seisukohtade osas ning aitavad valmistada ette edaspidiseid dialooge poliitilisel ja ekspertide tasandil. Läbirääkimised määravad samuti kindlaks tulevase koostöö võimalikud valdkonnad ja innustavad partnerriike tegema konkreetseid edusamme seoses väike- ja kergrelvade kontrolli käsitlevate asjakohaste rahvusvaheliste õigusaktide tõhusa rakendamisega.

Tegevuskava

| 1) | Tõhus mitmepoolsus ülemaailmsete, piirkondlike ja siseriiklike mehhanismide loomiseks, et tõkestada väike- ja kergrelvade ning nende laskemoona müüki ja destabiliseerivat levikut |
| --- | --- |

1)

Tõhus mitmepoolsus ülemaailmsete, piirkondlike ja siseriiklike mehhanismide loomiseks, et tõkestada väike- ja kergrelvade ning nende laskemoona müüki ja destabiliseerivat levikut

Liidusiseselt

Meede 17. Euroopa Komisjoni algatused ebaseadusliku tulirelvakaubanduse vastu

Komisjon viis 2015. aastal jätkuvalt ellu meetmeid, mis sisaldusid 21. oktoobril 2013 vastu võetud teatises „Tulirelvad ja ELi sisejulgeolek: kodanike kaitse ja salakaubandusele lõpu tegemine“ (16).

Jätkuvalt rakendatakse nõukogu poolt 2013. aasta detsembris vastu võetud ELi tulirelvade tegevuskava aastateks 2014–2017. Europol on asutanud tulirelvade ebaseadusliku kaubanduse kontaktpunkti ja valmistab ette antud küsimuse põhjalikku analüüsi ning Euroopa Politseikolledž viis läbi spetsiifilise koolitusprogrammi tulirelvade kohta.

2015. aasta novembris Pariisis toimunud terrorirünnakud näitasid, kuivõrd hädavajalik on teha kiiresti tööd 28. aprillil 2015 vastu võetud Euroopa julgeoleku tegevuskava (17) rakendamiseks. Komisjon kiirendas terrorismi- ja radikaliseerumisvastase võitlusega seotud meetmete rakendamist, eelkõige seoses tulirelvade ja lõhkeainetega kauplemise ja nende kasutamise probleemiga tegelemiseks. Pariisi rünnakutele järgnenud nädalal võttis komisjon vastu kaks võtmetähtsusega ettepanekut õigusaktide kohta: tulirelvade direktiivi 91/477/EMÜ läbivaatamine (COM(2015) 750 final) (18) ja komisjoni 15. detsembri 2015. aasta rakendusmäärus (EL) 2015/2403 (19) tulirelvade laskekõlbmatuks muutmise kohta.

2. detsembril 2015 võttis komisjon vastu tegevuskava tulirelvade ja lõhkeainetega ebaseadusliku kauplemise ning nende kasutamise vastase võitluse tõhustamiseks (COM(2015) 624 final) (20). Need meetmed toetuvad neljale prioriteedile ning nendes sätestatakse tegevused, mis on vajalikud seni välja töötatud toimingute hõlmamiseks, et täita lüngad kõigis õiguskaitsealase töö etappides: uute ohtude analüüs, kõige paremini vajadustele vastav operatiivtegevus, teabevahetusvahendite täielik ärakasutamine ning rahvusvaheline koostöö.

Lõhkeainete julgeoleku parandamisel on äärmiselt pakiline prioriteet tagada lõhkeainete lähteaineid käsitleva Euroopa Parlamendi ja nõukogu 15. jaanuari 2013. aasta määruse (EL) nr 98/2013 (21) täielik rakendamine, millega piiratakse juurdepääsu ohtlikele kemikaalidele ning võimaldatakse kahtlaste tehingute ja muude juhtumite puhul alustada varakult politseiuurimisi. Selle nimel on vaja tõhustada tugevat koostööd liikmesriikidega ning lähteainete tarneahelaga. Lisaks kavatseb komisjon esialgu 2017. aastaks planeeritud määruse läbivaatamise varasemaks tuua ning kaalub täiendavaid meetmeid, et karmistada lõhkeainete lähteainete piiranguid ja kontrolli.

Samuti võetakse arvesse uue tehnoloogia mõju tulirelvade ja lõhkeainete potentsiaalsele kättesaadavusele. Komisjon propageerib tehnoloogiliste uuenduste mõju terviklikku hindamist, mida tehakse koostöös tulirelvatööstuse ja asjaomaste riiklike õiguskaitseasutustega. See puudutab 3D-printereid, internetimüüki või seaduslikust kaubandusest kõrvalekaldumise ohtu.

Tegevuskavva on lisatud samuti eraldi peatükk välistegevuse ja laienemisprotsessi kohta, et käsitleda koostööd kolmandate riikidega ja sealt pärinevat kõrvalekaldumise ohtu. Komisjon kaalub operatiivtegevuse tõhustamist Lääne-Balkani partneritega vastavalt 2014. aastal vastu võetud tulirelvi käsitlevale tegevuskavale. Praegune ebastabiilne olukord Lähis-Ida ja Põhja-Aafrika piirkonnas, eelkõige pikaleveninud konfliktid Liibüas ja Süürias, tähendavad seda, et viimastel aastatel on järsult suurenenud nimetatud piirkonda suunatud ebaseaduslik tulirelvadega kauplemine. Komisjon on juba alustanud dialoogi, et uurida võimalusi tulevaseks koostööks nimetatud riikidega, sest ootamatu suur nõudlus tulirelvade järele ELi lähinaabruses tähendab märkimisväärset pikaajalist julgeolekuohtu ELile, millega tuleb viivitamatult tegeleda. Erilist tähelepanu pööratakse ka tulevasele dialoogile Saheli piirkonna, Araabia Liiga ning rahvusvaheliste organisatsioonidega.

---

(1)  ELT L 320, 30.11.2013, lk 34.

(2)  ELT L 278, 23.10.2015, lk 15.

(3)  ELT L 335, 13.12.2008, lk 99.

(4)  ELT L 341, 18.12.2013, lk 56.

(5)  ELT L 321, 20.11.2012, lk 62.

(6)  ELT L 326, 11.12.2015, lk 56.

(7)  ÜRO uimastite ja kuritegevuse vastu võitlemise büroo 2015. aasta uuring tulirelvade kohta.

(8)  ELT L 332, 11.12.2013, lk 19.

(9)  EÜT L 289, 26.10.2002, lk 1.

(10)  ELT L 80, 26.3.2010, lk 48.

(11)  Viiteid Kosovole käsitatakse ÜRO Julgeolekunõukogu resolutsiooni 1244 (1999) kontekstis.

(12)  ELT L 297, 26.10.2012, lk 29.

(13)  ELT L 360, 17.12.2014, lk 30.

(14)  ELT L 173, 26.6.2013, lk 54.

(15)  ELT L 239, 15.9.2015, lk 142.

(16)  COM(2013) 716 final.

(17)  COM(2015) 185 final.

(18)  COM(2015) 750 final.

(19)  ELT L 333, 19.12.2015, lk 62.

(20)  COM(2015) 624 final.

(21)  ELT L 39, 9.2.2013, lk 1.

---

LISA

Ülevaade 2015. aastal ELi institutsioonide korraldatud väike- ja kergrelvade kontrolliga seotud meetmetest

| (eurodes) |
| --- |
| Meede | Abisaajad riigid | Projekti viide | ELi üksus | Rakendusüksus | Eraldatud summa (1) |
| Aafrika | Aasia | Ameerika | Euroopa |
| Meede 1. ELi osalus ÜRO tegevuskavas MGE2 | | | | | | Euroopa välisteenistus | | |
| Meede 2. iARMS – sellise andmebaasi loomise ja haldamise toetamine, millega saab kindlaks teha ja jälgida kaotsi läinud, varastatud, salakaubana veetud ja ebaseaduslikult müüdud tulirelvi (iARMS) | Kamerun, Zimbabwe | | El Salvador | Prantsusmaa, Portugal | Stabiliseerimisvahend/2014/350723 | Stabiilsuse ja rahu edendamise rahastamisvahend | Interpol | 1 500 000 |
| Meede 3. iTrace – ebaseaduslikest väike- ja kergrelvadest ning muudest ebaseaduslikest tavarelvadest ja laskemoonast teavitamise ülemaailmne mehhanism, et vähendada nendega ebaseaduslikult kauplemise riski | Kesk-Aafrika Vabariik, Tšaad, Kongo DV, Côte d’Ivoire, Egiptus, Liibüa, Mali, Niger, Somaalia, Somaalimaa, Lõuna-Sudaan, Sudaan, Uganda | Iraak, Liibanon, Myanmar, Nepal, Süüria, Araabia Ühendemiraadid | Colombia, Jamaica | | Nõukogu otsus 2013/698/ÜVJP | Nõukogu | Conflict Armament Research | 2 530 684 |
| Meede 4. ELi tegevus relvakaubanduslepingu rakendamise toetamiseks Euroopa julgeolekustrateegia raames | Burkina Faso, Benin, ECOWASi liikmed (*1), Ghana, Senegal, Togo | Gruusia, Filipiinid, UNRCPD liikmed (*2) | Costa Rica, Jamaica, Peruu | | Nõukogu otsus 2013/768/ÜVJP | Nõukogu | BAFA | 5 200 000 |
| Meede 5. Tõhusa relvaekspordi kontrolli edendamine ühise seisukoha 2008/944/ÜVJP edendamise abil | | | | | Nõukogu otsus 2015/2309/ÜVJP | Nõukogu | BAFA | 999 000 |
| Meede 6. Riikidevahelise ebaseadusliku relvakaubanduse vastane tegevus rahvusvahelise organiseeritud kuritegevuse vastu võitlemise ÜRO konventsiooni (UNTOC) ja selle tulirelvade protokolli rakendamise kaudu | Benin, Burkina Faso, Ghana, Mauritaania, Togo, Senegal | | Argentina, Boliivia, Brasiilia, Tšiili, Ecuador, Paraguay, Uruguay | | Stabiliseerimisvahend/2010/259204 | Stabiilsuse ja rahu edendamise rahastamisvahend | ÜRO uimastite ja kuritegevuse vastu võitlemise büroo (UNODC) | 2 300 000 |
| Meede 7. SEESACi (väike- ja kergrelvade kontrolli Kagu-Euroopa ja Ida-Euroopa piirkondlik keskus) desarmeerimise ja relvastuskontrolli alased meetmed Kagu-Euroopas | | | | Albaania, Bosnia ja Hertsegoviina, endine Jugoslaavia Makedoonia vabariik, Kosovo (2), Montenegro, Moldova Vabariik, Serbia Vabariik | Nõukogu otsus 2013/730/ÜVJP | Nõukogu | SEESAC UNDP kaudu | 5 127 650 |
| Meede 8. Lõhkemoona ja sõjajäänuste hävitamise projekt Bosnias ja Hertsegoviinas (EXPLODE) | | | | Bosnia ja Hertsegoviina | | Stabiilsuse ja rahu edendamise rahastamisvahend | ÜRO Arenguprogramm (UNDP) | 4 604 830 |
| Meede 9. Tegevus, millega vähendatakse Euroopa Julgeoleku- ja Koostööorganisatsiooniga (OSCE) kaetud piirkonnas väike- ja kergrelvade ebaseadusliku kaubanduse ja liigse hankimise ohtu | Kõrgõzstan, Tadžikistan | | | Valgevene, Bosnia ja Hertsegoviina, Moldova Vabariik, Gruusia, Ukraina | Nõukogu otsus 2012/662/ÜVJP | Nõukogu | OSCE sekretariaat + UNDP Valgevene büroo | 1 680 000 |
| Meede 10. Füüsilise julgeoleku ja varude haldamisega seotud tegevus, et vähendada Saheli piirkonnas väike- ja kergrelvade ning nende laskemoona ebaseadusliku kaubanduse ohtu | Burkina Faso, Tšaad, Mali, Mauritaania, Niger ja Nigeeria | | | | Nõukogu otsus 2014/912/ÜVJP | Nõukogu | UNODA UNRECi kaudu | 3 561 257 |
| Meede 11. RECSA tegevus, millega toetatakse tulirelvade ja laskemoona ebaseadusliku hankimise ja kaubanduse vastast võitlust Aafrikas | Ghana, Côte d’Ivoire, Malawi, Mali, Kongo Vabariik, Rwanda, Seišellid, Somaalia, Sudaan, Togo | | | | Stabiliseerimisvahend/2012/307026 | Stabiilsuse ja rahu edendamise rahastamisvahend | RECSA | 2 700 000 |
| Meede 12. Liibüa ametivõimude toetamine tavarelvade ja laskemoona varude turvamisel (julgeolekuolukorra tõttu kehtetuks tunnistatud) | Liibüa | | | | Nõukogu otsus 2013/320/ÜVJP | Nõukogu | GIZ | 5 000 000 |
| Meede 13. ELi toetus ECOWASi piirkondliku rahu, julgeoleku ja stabiilsuse saavutamise volitustele – relvade kogumise katseprogrammid | Mali, Mano jõe liit (*3), Niger | | | | Euroopa Arengufond/2014/345376 | Euroopa Arengufond (EAF) | ÜRO Arenguprogramm (UNDP) | 5 560 000 |
| Meede 14. ELi toetus Kesk-Ameerika väike- ja kergrelvade kontrolliprogrammile (CASAC) | | Belize, Costa Rica, Dominikaani Vabariik, El Salvador, Guatemala, Honduras, Nicaragua, Panama | | | Stabiliseerimisvahend/2012/288331 | Stabiilsuse ja rahu edendamise rahastamisvahend | CASAC | 2 300 000 |
| Meede 15. Julgeolekustrateegiate rakendamise toetamine Kesk-Ameerikas väike- ja kergrelvade ning relvavägivallaga seotud kuritegude vastu võitlemisel ja nende ärahoidmisel | | Costa Rica, El Salvador, Guatemala, Honduras, Nicaragua, Panama | | | Stabiliseerimisvahend-kiirreageerimiskord/2011/278911 | Stabiilsuse ja rahu edendamise rahastamisvahend | IEPADES | 650 000 |
| Meede 16. Väike- ja kergrelvad kolmandate riikide ja piirkondlike organisatsioonidega peetavate poliitiliste dialoogide raames ning väike- ja kergrelvi käsitlevad klauslid | Armeenia, Jaapan, Malaisia | Kuuba | | | | Euroopa välisteenistus | | |
| Meede 17. Euroopa Komisjoni algatused ebaseadusliku tulirelvakaubanduse vastu | | | Lääne-Balkani riigid | | | Rände ja siseasjade peadirektoraat | | |

(eurodes)

Meede

Abisaajad riigid

Projekti viide

ELi üksus

Rakendusüksus

Eraldatud summa (1)

Aafrika

Aasia

Ameerika

Euroopa

Meede 1. ELi osalus ÜRO tegevuskavas MGE2

Euroopa välisteenistus

Meede 2. iARMS – sellise andmebaasi loomise ja haldamise toetamine, millega saab kindlaks teha ja jälgida kaotsi läinud, varastatud, salakaubana veetud ja ebaseaduslikult müüdud tulirelvi (iARMS)

Kamerun, Zimbabwe

El Salvador

Prantsusmaa, Portugal

Stabiliseerimisvahend/2014/350723

Stabiilsuse ja rahu edendamise rahastamisvahend

Interpol

1 500 000

Meede 3. iTrace – ebaseaduslikest väike- ja kergrelvadest ning muudest ebaseaduslikest tavarelvadest ja laskemoonast teavitamise ülemaailmne mehhanism, et vähendada nendega ebaseaduslikult kauplemise riski

Kesk-Aafrika Vabariik, Tšaad, Kongo DV, Côte d’Ivoire, Egiptus, Liibüa, Mali, Niger, Somaalia, Somaalimaa, Lõuna-Sudaan, Sudaan, Uganda

Iraak, Liibanon, Myanmar, Nepal, Süüria, Araabia Ühendemiraadid

Colombia, Jamaica

Nõukogu otsus 2013/698/ÜVJP

Nõukogu

Conflict Armament Research

2 530 684

Meede 4. ELi tegevus relvakaubanduslepingu rakendamise toetamiseks Euroopa julgeolekustrateegia raames

Burkina Faso, Benin, ECOWASi liikmed (*1), Ghana, Senegal, Togo

Gruusia, Filipiinid, UNRCPD liikmed (*2)

Costa Rica, Jamaica, Peruu

Nõukogu otsus 2013/768/ÜVJP

Nõukogu

BAFA

5 200 000

Meede 5. Tõhusa relvaekspordi kontrolli edendamine ühise seisukoha 2008/944/ÜVJP edendamise abil

Nõukogu otsus 2015/2309/ÜVJP

Nõukogu

BAFA

999 000

Meede 6. Riikidevahelise ebaseadusliku relvakaubanduse vastane tegevus rahvusvahelise organiseeritud kuritegevuse vastu võitlemise ÜRO konventsiooni (UNTOC) ja selle tulirelvade protokolli rakendamise kaudu

Benin, Burkina Faso, Ghana, Mauritaania, Togo, Senegal

Argentina, Boliivia, Brasiilia, Tšiili, Ecuador, Paraguay, Uruguay

Stabiliseerimisvahend/2010/259204

Stabiilsuse ja rahu edendamise rahastamisvahend

ÜRO uimastite ja kuritegevuse vastu võitlemise büroo (UNODC)

2 300 000

Meede 7. SEESACi (väike- ja kergrelvade kontrolli Kagu-Euroopa ja Ida-Euroopa piirkondlik keskus) desarmeerimise ja relvastuskontrolli alased meetmed Kagu-Euroopas

Albaania, Bosnia ja Hertsegoviina, endine Jugoslaavia Makedoonia vabariik, Kosovo (2), Montenegro, Moldova Vabariik, Serbia Vabariik

Nõukogu otsus 2013/730/ÜVJP

Nõukogu

SEESAC UNDP kaudu

5 127 650

Meede 8. Lõhkemoona ja sõjajäänuste hävitamise projekt Bosnias ja Hertsegoviinas (EXPLODE)

Bosnia ja Hertsegoviina

Stabiilsuse ja rahu edendamise rahastamisvahend

ÜRO Arenguprogramm (UNDP)

4 604 830

Meede 9. Tegevus, millega vähendatakse Euroopa Julgeoleku- ja Koostööorganisatsiooniga (OSCE) kaetud piirkonnas väike- ja kergrelvade ebaseadusliku kaubanduse ja liigse hankimise ohtu

Kõrgõzstan, Tadžikistan

Valgevene, Bosnia ja Hertsegoviina, Moldova Vabariik, Gruusia, Ukraina

Nõukogu otsus 2012/662/ÜVJP

Nõukogu

OSCE sekretariaat + UNDP Valgevene büroo

1 680 000

Meede 10. Füüsilise julgeoleku ja varude haldamisega seotud tegevus, et vähendada Saheli piirkonnas väike- ja kergrelvade ning nende laskemoona ebaseadusliku kaubanduse ohtu

Burkina Faso, Tšaad, Mali, Mauritaania, Niger ja Nigeeria

Nõukogu otsus 2014/912/ÜVJP

Nõukogu

UNODA UNRECi kaudu

3 561 257

Meede 11. RECSA tegevus, millega toetatakse tulirelvade ja laskemoona ebaseadusliku hankimise ja kaubanduse vastast võitlust Aafrikas

Ghana, Côte d’Ivoire, Malawi, Mali, Kongo Vabariik, Rwanda, Seišellid, Somaalia, Sudaan, Togo

Stabiliseerimisvahend/2012/307026

Stabiilsuse ja rahu edendamise rahastamisvahend

RECSA

2 700 000

Meede 12. Liibüa ametivõimude toetamine tavarelvade ja laskemoona varude turvamisel (julgeolekuolukorra tõttu kehtetuks tunnistatud)

Liibüa

Nõukogu otsus 2013/320/ÜVJP

Nõukogu

GIZ

5 000 000

Meede 13. ELi toetus ECOWASi piirkondliku rahu, julgeoleku ja stabiilsuse saavutamise volitustele – relvade kogumise katseprogrammid

Mali, Mano jõe liit (*3), Niger

Euroopa Arengufond/2014/345376

Euroopa Arengufond (EAF)

ÜRO Arenguprogramm (UNDP)

5 560 000

Meede 14. ELi toetus Kesk-Ameerika väike- ja kergrelvade kontrolliprogrammile (CASAC)

Belize, Costa Rica, Dominikaani Vabariik, El Salvador, Guatemala, Honduras, Nicaragua, Panama

Stabiliseerimisvahend/2012/288331

Stabiilsuse ja rahu edendamise rahastamisvahend

CASAC

2 300 000

Meede 15. Julgeolekustrateegiate rakendamise toetamine Kesk-Ameerikas väike- ja kergrelvade ning relvavägivallaga seotud kuritegude vastu võitlemisel ja nende ärahoidmisel

Costa Rica, El Salvador, Guatemala, Honduras, Nicaragua, Panama

Stabiliseerimisvahend-kiirreageerimiskord/2011/278911

Stabiilsuse ja rahu edendamise rahastamisvahend

IEPADES

650 000

Meede 16. Väike- ja kergrelvad kolmandate riikide ja piirkondlike organisatsioonidega peetavate poliitiliste dialoogide raames ning väike- ja kergrelvi käsitlevad klauslid

Armeenia, Jaapan, Malaisia

Kuuba

Euroopa välisteenistus

Meede 17. Euroopa Komisjoni algatused ebaseadusliku tulirelvakaubanduse vastu

Lääne-Balkani riigid

Rände ja siseasjade peadirektoraat

---

(*1)  Mauritaania, Kamerun, Tšaad, Gabon, Ekvatoriaal-Guinea.

(*2)  ÜRO Aasia ja Vaikse ookeani piirkonna rahu ja desarmeerimise keskus, välja arvatud Tadžikistan, Türkmenistan, Kasahstan, Kõrgõzstan ja Usbekistan.

(*3)  Côte d’Ivoire’i lääneosa, Guinea metsaalad, Libeeria idaosa, Sierra Leone kirdeosa.

(1)  Eraldatud kogu projekti kestuseks, mitte ainult 2015. aastaks.

(2)  Viiteid Kosovole käsitatakse ÜRO Julgeolekunõukogu resolutsiooni 1244 (1999) kontekstis.

---